2. ปัจจัยความเสี่ยง

1.  ความเสี่ยงในการประกอบธุรกิจ

    1.  ความเสี่ยงทางด้านราคาวัตถุดิบ

  เนื่องจากเม็ดพลาสติก แผ่นพลาสติก และแผ่นฟิล์มพลาสติก ซึ่งเป็นวัตถุดิบหลักในการผลิตชิ้นส่วน

พลาสติก และฉลากพิมพ์พลาสติก (Sticker)
เป็นผลพลอยได้จากการกลั่นน้ำมันดิบและก๊าซธรรมชาติ ดังนั้น
ราคาโดยทั่วไปจะแปรผันตามราคาน้ำมันและราคาก๊าซในตลาดโลก
ซึ่งหากราคาวัตถุดิบดังกล่าวมีการปรับตัวสูงขึ้นก็อาจจะส่งผลกระทบโดยตรงต่อกำไรของบริษัท

  อย่างไรก็ตาม ส่วนใหญ่การผลิตของบริษัทนั้น ลูกค้าจะเป็นผู้กำหนดประเภท มาตรฐาน คุณภาพ
  และผู้ขาย

วัตถุดิบมาให้ ซึ่งราคาขายก็จะเป็นราคาเดียวกันทั่วโลก (Global Price)
ซึ่งบริษัทก็สามารถขอปรับราคาขึ้นได้ นอกจากนี้
บริษัทยังมีมาตรการรองรับความเสี่ยงจากความผันผวนของราคาวัตถุดิบ ดังนี้

-   ประสานและเสริมสร้างความสัมพันธ์ที่ดีและติดต่อกับผู้ค้าวัตถุดิบไว้หลาย ๆ ราย

-   เปรียบเทียบราคาวัตถุดิบจากผู้ขายตั้งแต่ 2 รายขึ้นไป เพื่อให้ได้เงื่อนไขทางการค้าที่ดีที่สุด

-   ติดตามแนวโน้มราคาเม็ดพลาสติกและแผ่นพลาสติกจากผู้ขายภายในประเทศและต่างประเทศอย่างสม่ำเสมอ
    เพื่อวางแผนการสั่งซื้อวัตถุดิบที่เหมาะสม หากราคามีแนวโน้มที่จะเพิ่มขึ้น
    บริษัทอาจจะสั่งซื้อล่วงหน้าในปริมาณที่เพียงพอต่อการใช้ในการผลิตระยะหนึ่ง

-   ติดต่อและสร้างความสัมพันธ์กับลูกค้าอย่างใกล้ชิด
    เพื่อสามารถชี้แจงและปรับราคาสินค้าตามต้นทุนที่เป็นจริงได้

    1.  ความเสี่ยงจากการพึ่งพาผู้ผลิตวัตถุดิบคุณภาพน้อยราย

  ที่ผ่านมาบริษัทสั่งซื้อวัตถุดิบประเภทเม็ดพลาสติกและแผ่นพลาสติกเกือบทั้งหมดจากแหล่งผลิตภายใน

ประเทศ ซึ่งบางครั้งมีผู้ผลิตน้อยรายที่มีคุณภาพ
บริษัทจึงสั่งซื้อจากผู้ผลิตรายนั้นซึ่งมีคุณสมบัติดีมีปัญหาในการผลิตน้อยและตรงตามคุณสมบัติที่ลูกค้ากำหนดมากที่สุด
ดังนั้น บริษัทอาจมีความเสี่ยงในการพึ่งพิงผู้ผลิตรายนี้มากเกินไป อย่างไรก็ตาม
มีบริษัทโรงงานผลิตวัตถุดิบดังกล่าวเกิดขึ้นใหม่เพิ่มขึ้น
บริษัทจึงพยายามลดความเสี่ยงโดยติดต่อผู้ผลิตมากรายขึ้น

2.  ความเสี่ยงเกี่ยวกับภาวะการแข่งขันที่รุนแรงในตลาดชิ้นส่วนพลาสติกสำหรับอุตสาหกรรมอิเล็คทรอนิกส์และเครื่องใช้ไฟฟ้า

เนื่องด้วยภาวะเศรษฐกิจโลกที่ตกต่ำ
ธุรกิจการผลิตชิ้นส่วนพลาสติกสำหรับอุตสาหกรรมอิเล็กทรอนิกส์และเครื่องใช้ไฟฟ้า
มีการแข่งขันที่รุนแรงมากขึ้น
ทั้งการแข่งขันจากผู้ผลิตสัญชาติญี่ปุ่นและไต้หวันที่มีฐานการผลิตอยู่ในประเทศไทย
และบริษัทคู่แข่งในประเทศจีนที่มีต้นทุนแรงงานที่ต่ำกว่า
แต่เนื่องจากชิ้นส่วนพลาสติกที่บริษัทผลิตเป็นสินค้าคุณภาพและต้องใช้ความชำนาญของช่างเทคนิค เช่น
การปรับสภาพเครื่องจักรในการผลิตให้เหมาะสมกับแม่พิมพ์ที่ถูกกำหนดไว้
เพื่อให้ได้สินค้าตามที่ลูกค้าต้องการและเป็นการลดของเสียจากขบวนการผลิต

ที่ผ่านมาบริษัทไม่มีประวัติการร้องเรียนจากลูกค้าในเรื่องมาตรฐาน หรือคุณภาพของสินค้า
ประกอบกับบริษัทมีฐานลูกค้าที่แข็งแกร่งทำให้เชื่อมั่นว่าบริษัทสามารถที่จะแข่งขันกับบริษัทชั้นนำในอุตสาหกรรมนี้ได้
ดังนั้น
นโยบายการแข่งขันของบริษัทจะเน้นการผลิตสินค้าที่มีคุณภาพให้กับกลุ่มลูกค้าที่ให้ความสำคัญในเรื่องคุณภาพของสินค้ามากกว่าราคา

1.  ความเสี่ยงด้านการบริหาร การจัดการ

ความเสี่ยงกรณีมีผู้ถือหุ้นรายใหญ่มากกว่าร้อยละ 50

ปัจจุบันกลุ่มผู้ถือหุ้นรายใหญ่ของบริษัท คือ บริษัท วีไอวี อินเตอร์เคม จำกัด กลุ่มจิวะพรทิพย์ และ

กลุ่มอัศวกาญจน์ และผู้บริหารของบริษัทอีก 3 ท่าน คือ นายสาทิส ตัตวธร นายเศวต นราธิปกร
และนายเลอพงศ์ วงศ์ทวีพิพัฒน์ โดยกลุ่มดังกล่าวถือหุ้นรวมกันคิดเป็นสัดส่วนประมาณร้อยละ 60
ของทุนชำระแล้วของบริษัท ซึ่งทำให้สามารถคัดค้านมติที่ประชุมผู้ถือหุ้นในเรื่องต่าง ๆ ได้ ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้

2.  ความเสี่ยงด้านการเงิน

ความเสี่ยงเรื่องความผันผวนของอัตราแลกเปลี่ยน

จากการที่กลุ่มบริษัทมีการจำหน่ายสินค้าในส่วนของธุรกิจผลิตชิ้นส่วนอิเล็กทรอนิกส์ ไปยังต่างประเทศ
ทำให้บริษัทมีการรับรู้รายได้ในสกุลดอลล่าร์สหรัฐ
จึงทำให้บริษัทมีความเสี่ยงจากอัตราแลกเปลี่ยนที่ผันผวน ซึ่งในกรณีที่อัตราแลกเปลี่ยน ณ
วันที่บันทึกรายการจำหน่ายสินค้า และวันรับชำระค่าสินค้ามีความแตกต่างกัน

อย่างไรก็ตาม จากการที่กลุ่มบริษัทมีการสั่งซื้อวัตถุดิบบางส่วนจากต่างประเทศ
จึงถือว่าบริษัทได้มีการป้องกันความเสี่ยงของอัตราแลกเปลี่ยนโดยอิงหลัก Natural Hedge
กล่าวคือการจัดธุรกรรมทั้งด้านซื้อและด้านขายให้เป็นเงินสกุลเหรียญสหรัฐ
ทำให้สามารถลดผลกระทบจากอัตราแลกเปลี่ยนได้ในระดับหนึ่ง
นอกจากนี้บริษัทยังมีการป้องกันความเสี่ยงโดยการทำสัญญาซื้อขายเงินตราต่างประเทศล่วงหน้า
(Forward Contract) ไว้บางส่วน

3.  ความเสี่ยงจากการเสนอขายใบสำคัญแสดงสิทธิ

ตามที่ประชุมวิสามัญผู้ถือหุ้นครั้งที่ 1/2551 เมื่อวันที่ 28 เมษายน 2551
ได้มีมติออกและเสนอขายใบสำคัญแสดงสิทธิที่จะซื้อหุ้นสามัญครั้งที่ 1 ให้แก่ผู้ถือหุ้นเดิมจำนวนไม่เกิน
59,954,260 หน่วย รวมทั้งออกและเสนอขายใบสำคัญแสดงสิทธิที่จะซื้อหุ้นสามัญครั้งที่ 1
ให้แก่กรรมการและ/หรือ พนักงานของบริษัทและบริษัทย่อยจำนวนไม่เกิน 10,000,000 หน่วย
ซึ่งก่อให้เกิดความเสี่ยงที่เกี่ยวข้องกับการออกและเสนอขายใบสำคัญแสดงสิทธิดังต่อไปนี้

-   ความเสี่ยงจากการไม่ได้รับเงินเพิ่มทุนจากการไม่ใช้สิทธิซื้อหุ้นสามัญของผู้ถือใบสำคัญแสดงสิทธิ
    บริษัทมีความเสี่ยงที่จะไม่ได้รับเงินเพิ่มทุนจากการไม่ใช้สิทธิซื้อหุ้นสามัญของผู้ถือใบสำคัญแสดงสิทธิซึ่งอาจเกิดขึ้นในกรณีที่ราคาของหุ้นสามัญของบริษัท
    ต่ำกว่าราคาการใช้สิทธิ ณ วันที่ครบกำหนดให้มีการใช้สิทธิซื้อหุ้นของบริษัท

-   ความเสี่ยงที่อาจเกิดจากการปรับสิทธิของใบสำคัญแสดงสิทธิ

  บริษัทจะทำการปรับราคาการใช้สิทธิและอัตราการใช้สิทธิตลอดอายุของใบสำคัญแสดงสิทธิตามที่ระบุไว้ในเงื่อนไขการปรับสิทธิ
  แต่เนื่องจากวิธีการปรับสิทธิดังกล่าว คำนึงถึงราคาการใช้สิทธิ และอัตราการใช้สิทธิ ณ
  วันรับสิทธิเท่านั้น โดยมิได้คำนึงถึงมูลค่าตามเวลาของใบสำคัญแสดงสิทธิแต่อย่างใด

-   ความเสี่ยงเรื่องผลกระทบต่อสัดส่วนการถือหุ้น

  ถ้าคำนวณรวมการออกและเสนอขายใบสำคัญแสดงสิทธิที่จะซื้อหุ้นครั้งที่ 1
  ของบริษัทแก่ผู้ถือหุ้นเดิมจำนวนไม่เกิน 59,954,260 หน่วย
  และรวมการออกใบสำคัญแสดงสิทธิที่จะซื้อหุ้นสามัญครั้งที่ 1
  ของบริษัทให้แก่กรรมการและพนักงานของบริษัท จำนวนไม่เกิน 10,000,000 หน่วย
  ในกรณีที่มีการใช้สิทธิตามใบสำคัญแสดงสิทธิทั้งจำนวนจะทำให้เกิดผลกระทบ

  - ด้านการลดลงของสัดส่วนผู้ถือหุ้น ลดลงไม่เกินร้อยละ 23.93

  - ด้านการลดลงของกำไรต่อหุ้น ลดลงไม่เกินร้อยละ 23.93

1.  ความเสี่ยงด้านภัยธรรมชาติ

  ในปี 2554 ได้เกิดวิกฤตมหาอุทกภัยในหลายจังหวัด ทั้งกรุงเทพฯ และปริมณฑล ซึ่งรวมถึง

จังหวัดปทุมธานี ที่บริษัทฯ ตั้งอยู่ ทำให้ได้รับผลกระทบทางด้านคมนาคม การเดินทางของพนักงาน
และการขนส่งสินค้า บริษัทจึงได้หยุดการผลิตทั้งหมดประมาณ 15 วัน
ส่งผลให้ยอดรายได้ในช่วงเวลาดังกล่าวลดลง และมีค่าใช้จ่ายเพิ่มเติมในการป้องกันน้ำท่วมครั้งนั้น
อย่างไรก็ดี
จากการป้องกันอย่างเต็มที่ดังกล่าวทำให้ทรัพย์สินและเครื่องจักรภายในโรงงานของบริษัทไม่ได้รับความเสียหายแต่อย่างใด
มีเพียงการเสียหายทางเดินภายนอกเพียงเล็กน้อยเท่านั้น ซึ่งบริษัทได้ทำประกันภัยเอาไว้แล้ว
อย่างไรก็ตาม จากประสบการณ์ของเหตุการณ์น้ำท่วมดังกล่าว ในปี 2555 นี้
บริษัทจึงได้เตรียมการป้องกันโดยการอุดช่องโหว่ต่าง ๆ
และการตรวจสอบความแข็งแรงของรั้วบริษัทรอบโรงงาน และได้เตรียมเครื่องมืออุปกรณ์ต่าง ๆ
ในการป้องกันน้ำท่วม อาทิเช่น เครื่องปั๊มน้ำขนาดใหญ่ เป็นต้น
และบริษัทยังได้มีแผนปฏิบัติการในเรื่องดังกล่าวไว้พร้อมแล้วหากเกิดวิกฤตดังกล่าวขึ้นอีกในอนาคต